LIETUVOS RESPUBLIKOS VALSTYBĖS SAUGUMO DEPARTAMENTO
DIREKTORIUS

ĮSAKYMAS

DĖL LIETUVOS RESPUBLIKOS VALSTYBĖS SAUGUMO DEPARTAMENTO SAUGOMŲ OBJEKTŲ APSAUGOS ZONOSE NUMATOMŲ VEIKSMŲ DERINIMO TVARKOS APRAŠO PATVIRTINIMO

2020 m. vasario 6 d. Nr. 1-10

Vilnius

Vadovaudamasis Lietuvos Respublikos specialiųjų žemės naudojimo sąlygų įstatymo 131 straipsnio 2 dalimi,

tvirtinu Lietuvos Respublikos valstybės saugumo departamento saugomų objektų apsaugos zonose numatomų veiksmų derinimo tvarkos aprašą (pridedama).

Direktorius	Darius Jauniškis

PATVIRTINTA

Lietuvos Respublikos valstybės saugumo

departamento direktoriaus

2020 m. vasario 6 d. įsakymu Nr. 1-10

LIETUVOS RESPUBLIKOS VALSTYBĖS SAUGUMO DEPARTAMENTO SAUGOMŲ OBJEKTŲ APSAUGOS ZONOSE NUMATOMŲ VEIKSMŲ DERINIMO TVARKOS APRAŠAS

I SKYRIUS
BENDROSIOS NUOSTATOS

1.	Lietuvos Respublikos valstybės saugumo departamento (toliau – VSD) saugomų objektų apsaugos zonose numatomų veiksmų derinimo tvarkos aprašas (toliau – Aprašas) reglamentuoja VSD saugomų objektų apsaugos zonose numatomų vykdyti projektų, veiklų ir sandorių derinimo (pritarimo) tvarką.

2.	Aprašas taikomas fiziniams ir juridiniams asmenims, siekiantiems VSD saugomų objektų apsaugos zonose vykdyti veiksmus, numatytus Lietuvos Respublikos specialiųjų žemės naudojimo sąlygų įstatymo (toliau – Įstatymas) 131 straipsnio 2 dalyje.

II SKYRIUS

DERINIMUI (PRITARIMUI) PATEIKIAMI DOKUMENTAI IR JŲ PATEIKIMO TVARKA

3.	Asmuo, siekiantis VSD saugomų objektų apsaugos zonose vykdyti veiksmus, numatytus Įstatymo 131 straipsnio 2 dalyje (toliau - pareiškėjas) VSD pateikia prašymą dėl projekto, veiklos ar sandorio derinimo (pritarimo), kuriame nurodo:

3.1.	vardą, pavardę, gimimo datą ir kontaktinius duomenis arba juridinio asmens pavadinimą, kodą, kontaktinius duomenis ir jį atstovaujančio asmens vardą, pavardę, gimimo datą;

3.2.	projektą ar veiklą, kurią numatoma vykdyti arba sandorį, kurį numatoma sudaryti;

3.3.	projekto, veiklos ar sandorio objektą;

3.4.	projekto ar veiklos vykdymo vietą ir laiką;

3.5.	kitą informaciją, kuri, pareiškėjo nuomone, gali būti svarbi priimant VSD sprendimą dėl projekto, veiklos ar sandorio derinimo (pritarimo) (toliau – Sprendimas).

4.	Kartu su prašymu pareiškėjas pateikia dokumentus, pagrindžiančius prašyme nurodytas aplinkybes.

5.	Prašymas pateikiamas tiesiogiai, atvykus į VSD, adresu Pilaitės pr. 19, Vilnius, paštu (adresas - Pilaitės pr. 19, Vilnius) arba elektroninėmis priemonėmis – elektroniniu paštu vsd@vsd.lt arba per e-pristatymo sistemą. Elektroninėmis priemonėmis teikiamas prašymas turi būti pasirašytas kvalifikuotu elektroniniu parašu.

III SKYRIUS
PRAŠYMO NAGRINĖJIMAS IR SPRENDIMŲ PRIĖMIMAS

6.	Pareiškėjo prašymas VSD išnagrinėjamas per 20 darbo dienų nuo prašymo gavimo dienos, išskyrus atvejus, kai dėl prašymo pobūdžio ar apimties VSD direktorius ar jo įgaliotas direktoriaus pavaduotojas pratęsia šį terminą. Prašymo nagrinėjimo terminas gali būti pratęsiamas iki 20 darbo dienų. Pratęsus prašymo nagrinėjimo terminą, ne vėliau kaip per 2 darbo dienas pareiškėjui išsiunčiamas pranešimas, kuriame nurodoma prašymo nagrinėjimo pratęsimo priežastis ir terminas.

7.	Jeigu prašymui išnagrinėti būtina informacija ir (ar) dokumentai ir VSD tokios informacijos ir (ar) dokumentų pats gauti negali, per 5 darbo dienas nuo prašymo gavimo dienos VSD kreipiasi į pareiškėją, prašydamas pateikti šią informaciją ir (ar) dokumentus, ir praneša, kad prašymo nagrinėjimas stabdomas, iki bus pateikta prašymui išnagrinėti būtina informacija ir (ar) dokumentai. Jeigu pareiškėjas per 12 mėnesių nuo prašymo nagrinėjimo sustabdymo dienos nepateikia VSD prašomos informacijos ir (ar) dokumentų ir dėl to prašymas negali būti išnagrinėtas, prašymo nagrinėjimas yra nutraukiamas ir pareiškėjui grąžinami dokumentų, susijusių su prašymo objektu, originalai.

8.	Prašymo nagrinėjimo metu VSD su pareiškėju komunikuoja ir apie priimtus sprendimus informuoja tokiu būdu, kokiu buvo pateiktas prašymas arba paštu pagal prašyme nurodytus kontaktinius duomenis.

9.	VSD sprendimą dėl projekto, veiklos ar sandorio derinimo (toliau – Sprendimas) priima VSD direktorius ar jo įgaliotas direktoriaus pavaduotojas gavęs komisijos, nagrinėjančios pareiškėjo pateiktą prašymą (toliau – komisija), siūlymą.

10.	Komisiją, iš ne mažiau kaip 3 VSD žvalgybos pareigūnų ir (ar) darbuotojų, iš kurių vienas skiriamas pirmininku, sudaro VSD direktorius. Komisijos sprendimai priimami komisijos posėdžiuose.

11.	Komisijos posėdis laikomas teisėtu, jeigu jame dalyvauja ne mažiau kaip pusė komisijos narių. Komisijos sprendimai priimami paprasta posėdyje dalyvaujančių komisijos narių balsų dauguma. Balsams pasiskirsčius po lygiai, lemia komisijos pirmininko balsas.

12.	Nagrinėdama pareiškėjo prašymą komisija turi teisę:

12.1.	kreiptis į pareiškėją dėl papildomos informacijos ar dokumentų pateikimo;

12.2.	esant būtinumui pasikviesti pareiškėją į komisijos posėdį dėl papildomų paaiškinimų pateikimo;

12.3.	teikti pareiškėjui siūlymus dėl projekto, veiklos ar sandorio tobulinimo ir (ar) pakeitimų;

12.4.	atsisakyti nagrinėti prašymą, kai prašymo objektas nepatenka į VSD objektų saugumo zonas;

12.5.	sustabdyti prašymo nagrinėjimą iki papildomos informacijos, dokumentų ar pareiškėjo paaiškinimų gavimo dienos;

12.6.	nutraukti prašymo nagrinėjimą, kai pareiškėjas per Apraše įtvirtintą terminą nepateikia informacijos ir (ar) dokumentų jeigu be jų negali būti priimtas komisijos sprendimas.

13.	Gavusi visą reikalingą informaciją komisija vertina projekto, numatomos veiklos ar sandorio galimą poveikį ir (ar) riziką šioms sritims:

13.1.	VSD elektroninių apsaugos sistemų funkcionavimui;

13.2.	informacijos, sudarančios valstybės ar tarnybos paslaptį, apsaugai.

14.	Įvertinusi informaciją komisija parengia Sprendimo pritarti arba nepritarti pareiškėjo prašyme nurodyto projekto, veiklos vykdymui ar sandorio sudarymui, projektą. Sprendime, kuriuo nepritariama prašyme nurodyto projekto, veiklos vykdymui ar sandorio sudarymui, turi būti išdėstyti nepritarimo motyvai.

IV SKYRIUS

BAIGIAMOSIOS NUOSTATOS

15.	Komisijos sprendimas atsisakyti nagrinėti prašymą, sustabdyti ar nutraukti prašymo nagrinėjimą gali būti skundžiamas VSD direktoriui, o Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

16.	Prašyme nurodyti ir jo nagrinėjimo metu gauti asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu.

_______________